Papersnake/gushiwen huggingface dataset:
行围四咏叠去岁韵 其二 待围
弘历（清代）

中军例徐进，犹在白云涯。选胜居其要，乘閒酌所宜。

层峦叠嶂际，翠柏紫枫时。隐若山灵诏，依然合有诗。
山居漫兴 其一
陈肇兴（清代）

忽报孤城陷，苍茫百感新。半生轻结客，此日愧知人。

拾橡杜陵叟，负薪朱买臣。悲歌聊度日，不敢怨清贫。
祗园寺
倪祖常（宋代）

梵王宫殿有仙家，曾此瑶觞醉碧霞。雨过石坛寒象纬，风来祇寺委龙蛇。

经翻贝叶相腾瑞，饭熟青精味胜麻。昨日老僧谈妙法，缤纷犹自坠天花。
鹤
梁以壮（明代）

野云流水断桥边，丹顶春深又一年。侧目静看群动态，閒心长得古来天。

了无淫性真能老，独怪徐行似学禅。莫笑此生空自惜，洁身不向卫公怜。
山居杂诗九十首 其八十一
曹勋（宋代）

得闲一何乐，佳处先徜徉。每扣隐逸士，屡过清静坊。

地僻干戈远，年丰禾稻香。访我亦何所，南涧与东冈。
咏贺长公枕溪新筑
陶益（明代）

数亩园中独乐身，别从青野结溪邻。榆枝折罢吹藜火，柿叶书残岸葛巾。

避俗已拚人共弃，投閒还许鹭相亲。镜湖一曲能如否，解说风流老季真。
将之上京别淮南书记李侍御
朱庆馀（唐代）

心地偶相见，语多为别难。诗成公府晚，路入翠微寒。

逢石自应坐，有花谁共看。身为当去雁，云尽到长安。
山房 其二
许及之（宋代）

去尽陈言扫尽埃，诗清心与眼俱开。由来野服关吾事，暇日能同竹院来。
敦煌曲
曾棨（明代）

吐蕃健儿面如赭，走入黄河放胡马。
七关萧索少人行，白骨战场纵复横。
敦煌壮士抱戈泣，四面胡笳声转急。
烽烟断绝鸟不飞，十一年来不解围。
传檄长安终不到，借兵回纥何曾归。
愁云惨淡连荒漠，卷地北风吹雪落。
将军锦鞯暮还控，壮士铁衣夜犹著。
城中匹绫换斗麦，决战宁甘死锋镝。
一朝胡虏忽登城，城上萧萧羌笛声。
当时左衽从胡俗，至今藏得唐衣服。
年年寒食忆中原，还著衣冠望乡哭。
老身幸存衣在箧，官军几时驰献捷？
灰洞
范成大（宋代）

塞北风沙涨帽檐，路经灰洞十分添。
据鞍莫问尘多少，马耳冥蒙不见尖。
晚游西郊 其一
赖世观（清代）

晚村绿竹自萧疏，犬吠声中野老居。一笑相逢曾识面，谁知托迹半樵渔。
寄侄
胡舜陟（宋代）

东辅书初至，西宫夜正寒。感时嗟阻阔，喜汝报平安。

学耨知兼力，辞淳发巨澜。三冬文史足，轩翥未应难。
次韵何子温龙图见赠
释道潜（宋代）

春破邗沟古驿旁，挥毫邂逅沈东阳。自惭击壤无高韵，但愧投珠有异光。

旷达未应输靖节，风流可复羡知章。我非照镜迷头客，一接清欢亦似狂。
退思轩为淮阳刘千户赋
杨士奇（明代）

结发在军中，幸际熙明时。声教洽四海，不闻羽檄驰。

家承厚禄贵，身有好爵縻。虽怀铅刀用，一割不及施。

自顾草木微，芳泽振华滋。感激天地恩，胡能分寸禆。

惟应笃忠贞，庶不忝恩私。庶事如猬毛，何以适攸宜。

发已一失经，臣职隳自兹。岂但羞荣宠，安危诚系之。

歉歉内自怀，兢兢恒自持。高轩敞弘丽，退食时在斯。

先哲有明训，揭以为箴规。
喜远书
许浑（唐代）

端居换时节，离恨隔龙泷。苔色上春阁，柳阴移晚窗。

寄怀因桂水，流泪极枫江。此日南来使，金盘鱼一双。
娄夫人挽词
林季仲（宋代）

曾将句读授儿童，记得何侯待我隆。
肯闢高堂舍孙宝，定知贤室赞张忠。
兰陔未遂三山养，霜树俄惊一夜风。
汤沐追封他日事，哀荣应在泪痕中。
景德以后祀五方帝十六首 其三 送神用《高安》。
郊庙朝会歌辞（宋代）

备物致用，荐羞神明。礼成乐举，克享克禋。
秋胡行
王李氏（清代）

灼灼闺中妇，猗猗陌上桑。采桑攀柔条，殷勤纤手将。

良人久不归，忧思潜断肠。倾筐置路侧，四顾方徬徨。

朅来谁氏子，展睇希容光。挥金却不顾，凛凛惊豪强。

洗耳向泉水，澄神归家堂。孰意佻达子，即是轻薄郎。

郎行薄如水，妾心皎如霜。五年久契阔，婉娈含春芳。

窃谓托高义，白首偕我臧。如何乖中道，不念倚闾望。

慷慨赴清波，决烈箴愚狂。慷慨固可嘉，决烈亦有妨。

陷夫负隐慝，终身为不良。慈姑意斯时，创痛如撄芒。

万一遭颠覆，岂非贻之殃。《终风》悼昏暴，先君思不忘。

何不少隐忍，予以补救方。美人蹈勇士，意气何激昂。

寄言闺中人，于此宜精详。
禅人并化主写真求赞
释正觉（宋代）

贫眉似促，饥眼觉大。
口噤禅游，鼻通气快。
心不萌个处转机，卦未兆阿谁来买。
应世随缘，龊家得彩。
童丱须知 衾褥八篇 其八
史浩（宋代）

梦幻浮华有此身，青毡已旧不须新。百年撤手成归计，多少衣衾属别人。
题冲老廉博士古木
释居简（宋代）

离奇磊砢廉宣妙，幻出川僧屋角头。风雨夜遥龙不寐，听他天籁自飕飗。
晓坐多稼亭
杨万里（宋代）

日光烘碎一天云，散作蒙蒙雾满村。
我亦知渠别无事，不教远岫翠当门。
汝阳道中遇雨
张邦伸（清代）

水落平沙雨一痕，廉纤不断自朝昏。马前看取长堤柳，绿到淮南第几村。
赠钓车道人
李石（宋代）

铁弹牵丝响钓轮，鱼竿妙与易通神。
莫将瓦卜欺天眼，误看凡夫作道人。
宣城驿中送建康倅赵纯中
王之道（宋代）

芍药飘零雨洗春，江城柳色静无尘。
扁舟未果寻归路，小驿那堪送故人。
万里云天心共远，一龛灯火话相亲。
因风无惜霑余馥，我亦贫儿望富邻。
登高
蔡沆（宋代）

九日登高庙阁阴，山间犬吠白云深。
清秋空谷寒侵夜，绕屋幽林翠满岑。
佳景随开陶令兴，雅怀犹负远公心。
年来名利都抛却，唯有游观到处寻。
清白泉
王十朋（宋代）

圣人达节犹憎盗，志士清心肯饮贪。试问卧龙山下酌，世间无似此泉甘。
感昔
张侃（宋代）

先君年壮日，邂逅郑当时。把酒对今月，弹琴论古诗。

眼前多俗韵，徽外少人知。除却瑶山老，无繇访断碑。
冬夜怀李侍御、王太祝、段丞
元稹（唐代）

浩露烟壒尽，月光闲有馀。松篁细阴影，重以帘牖疏。

泛览星粲粲，轻河悠碧虚。纤云不成叶，脉脉风丝舒。

丹灶炽东序，烧香罗玉书。飘飘魂神举，若骖鸾鹤舆。

感念夙昔意，华尚簪与裾。簪裾讵几许，累创吞钩鱼。

今闻馨香道，一以悟臭帑。悟觉誓不惑，永抱胎仙居。

昼夜欣所适，安知岁云除。行行二三友，君怀复何如。
送王道元运判致政归潜皖
王铚（宋代）

好山如幽人，深绝常避地。
潜峰独呈露，孤立信奇最。
高拥一峰独，缥缈乱云气。
万古招行人，谁与赏心会。
我公实仙才，昆阆失品次。
挽公青霞襟，来作绣衣使。
终寻汗漫游，高举九霄外。
行色开画图，秋容掩新霁。
造化为我娱，神超物无累。
我穷知音稀，与世久无味。
落叶扫不禁，岁月水东逝。
愁作送公诗，出门更何诣。
赠言词亦贫，无以扫高谊。
野宿慎衣裘，独霜方夜坠。
贺梅子玉州判升同知
袁华（明代）

昆山古娄县，肇自秦汉置。沿革无靡常，东西屡迁治。

张昭首锡爵，习俗颇醇粹。徂晋历唐宋，天挺生人瑞。

王李文武才，范卫廊庙器。流风尚不泯，比屋敦礼义。

伟哉教养功，必藉循良吏。皇元集大统，经国远垂制。

乃俾县升州，秩视古男卫。牧守责匪轻，考最备五事。

州介江海交，梯航四方至。击筑吹笙竽，化居联甲第。

迩年兵旅兴，连营举烽燧。征输星火急，惨惨民日瘁。

不有贤者出，何以慰憔悴。夫君列仙胄，来作州佐贰。

炯然玉壶冰，岂受纤芥翳。忍穷如铁石，蔬食不二味。

绣衣观民风，徒步屏车骑。察君能尽职，务德布恩惠。

上卿太尉府，待君位不次。区区贪墨徒，朘剥崇货利。

事露藉其家，窜殛及舆隶。嗟彼本无术，视兹胡不愧。

蹇予濩落材，佔毕守章句。聊以纪之诗，用告诸在位。
新作西北门楼
韩维（宋代）

赤白崔嵬晚照间，投闲时复一跻攀。
时平守望皆无用，添得清秋数点山。
杂题 其一
韩淲（宋代）

屋前巷北苦稚子，木斗煮熟撮数卖。腐儒食饱可奈何，寒夜拥炉亦可嘬。
追和李太白姑熟十咏 其四 凌敲台
郭祥正（宋代）

高台筑千寻，胜景供远目。云烟护城郭，吴楚接川陆。

不知歌舞散，雌凤叫空竹。鬼火照残碑，应有精灵读。
春日湖上
高翥（宋代）

乘兴行新路，凝情独老翁。
马蹄春草上，人影夕阳中。
飞絮沿湖白，残花染浪红。
晚归云气合，双桨破空蒙。
春日
戴复古（宋代）

淫滞江湖久，蹉跎岁月新。
客愁茅店雨，诗思柳桥春。
秣马寻归路，骑鲸问故人。
山林与朝市，何处着吾身。
自德州至景州以河决庐舍淹没农事未兴
朱逵吉（清代）

浪齧城根睥睨斜，洼隆强半浸泥沙。忍饥且逐鱼虾利，望稔难凭荠麦花。

流水空村时吠蛤，斜阳新家乱鸣鸦。升平偶此偏灾值，已觉哀鸿满目赊。
夜坐戏成两绝呈迪吉宗师二友 其二
吕本中（宋代）

疏帘欲上梧楸影，远枕微闻盆盎鸣。甚欲分身就公宿，只愁尘土变江声。
句
王子俊（宋代）

并舍者谁清可喜，各家之竹翠相交。
蜕龙洞 其二
司马槱（宋代）

梅萼春前破，松髯雨后滋。石崖鸣野鹤，竹坞窜香狸。

山脚重重转，溪流泯泯迟。慇勤窥洞府，又得濯龙池。
和周仲容春日二绝句
杨万里（宋代）

端忧更贫病，不分又花时。
只说春何好，犹堪入小诗。
次韵答见心上人二首 其二
月鲁不花（元代）

玉立双峰古寺深，团团桂树结清阴。编蒲尽孝追尊宿，制锦成文重士林。

常日谈经山鬼听，有时持钵洞龙吟。远公曾许渊明醉，又寄诗来动客心。
偈
释祖印（宋代）

昔日南泉亲斩却，今朝耶舍示玄徒。
而今卖与诸禅客，文契分明要也无。
游仙窟诗 别文成
崔五嫂（唐代）

此时经一去，谁知隔几年。双凫伤别绪，独鹤惨离弦。

怨起移酲后，愁生落醉前。若使人心密，莫惜马蹄穿。
菩萨蛮
张孝祥（宋代）

蘼芜白芷愁烟渚。曲琼细卷江南雨。心事怯衣单。楼高生晚寒。

云鬟香雾湿。翠袖凄余泣。春去有来时。春从沙际归。
送夔师杨校书解印还乡二首
项安世（宋代）

高闲风度澹无营，静密工夫久自增。
太息家林惟独鹤，向来西海说三鹏。
桥冲不动千原获，鼛鼓无声万杵登。
道在阴阳公自到，向来河洛此绳绳。
书停云壁
辛弃疾（宋代）

学作尧夫自在诗，何曾因物说天机。
斜阳草舍迷归路，却与牛羊作伴归。
小师正恭写松源掩室并师山行图请赞
释心月（宋代）

父前行，子后随。
不肖孙，愚且痴。
三昧门，各自知。
入深村，草离离。
风前翻忆老杨岐。
次韵起岩喜雪
范成大（宋代）

吹成一雪便吹残，风伯无端岂坐悭。
夜报飞花平瓦垄，晓惊疏雨落檐间。
休教冻解鱼龙水，更待诚通虎豹关。
准拟姑苏台上看，春前三度老青山。
章献明肃皇太后恭谢太庙
佚名（隋代）

英英艺祖，出震承乾。
握图抚运，卜祚延年。
衣冠在庙，威灵在天。
永锡无疆，子孙保焉。
口占
祖柏（元代）

一封丹诏未为真，三杯淡酒便成亲。夜来明月楼头望，惟有嫦娥不嫁人。
题素园图送王二镜岩归里
李宏（宋代）

君自会稽来，挹此东南美。磊节竹之操，虚中竹之理。

君本素心人，合与此君倚。今复洒然归，峭帆问烟水。

如遇会稽竹，道我念无已。
哭汪遁斋二十四韵
戴良（元代）

诗礼趋庭日，风尘筮仕辰。献荆思报国，捧檄冀荣亲。

肇典丹阳校，旋苏海邑民。渔盐千古旧，弦诵一朝新。

浩荡王纲解，艰虞国步屯。遂令娱綵士，几作负羁臣。

天地裨忠孝，云山获隐沦。陶潜犹纪晋，黄绮肯归秦。

体病相如渴，家伤原宪贫。将何具甘旨，并□窘晨昏。

善事行惊俗，高居德照邻。儒言存道脉，野趣任天真。

里巷称耆艾，乡邦礼缙绅。时方瞻故老，世忽哭斯人。

莫驻桑榆景，翻全宠辱身。声名应不泯，传播必殊伦。

循吏光前史，文场殿后尘。遗音悲贾鵩，绝笔叹姬麟。

有客含情切，长涂洒泪频。知心遗鲍叔，交谊失陈遵。

零落今如是，襟怀孰可陈。未悬徐墓剑，空忆汉江纶。

独立西风里，老吟东海滨。此生何所托，歌罢复沾巾。
次韵昌甫 其一
韩淲（宋代）

相知新固乐，人物易如林。游爱郭同许，衰思范与吟。

放歌能共和，会约待重斟。还我晏斋隐，何尝枉尺寻。
次韵叔祖阁学秋兴
张镃（宋代）

岁序推流感世浮，乐閒宜早向农畴。
修梧绿减俄过夏，短发丝添剥得秋。
千古是非归啸傲，一门酬唱胜交游。
祗因名句多难数，常笑区区赵倚楼。
生查子·独游西岩
辛弃疾（宋代）

青山非不佳，未解留侬住。赤脚踏沧浪，为爱清溪故。
朝来山鸟啼，劝上山高处。我意不关渠，自要寻兰去。
三山寺戏堂头僧 其二
曾丰（宋代）

昼热催三伏，宵凉报五更。钟鸣尘外响，犬吠世间声。

强聒蛙鸣雨，诪张鸟噪晴。黎明重睡熟，栩栩梦魂清。
道祖示及远祖刻
吕陶（宋代）

山深县古蜀江滨，往哲声华尚未湮。物外低昂应绝品，榜间廋硬亦通神。

名称三凤古为瑞，书仿二家今有人。首唱继酬皆盛事，通泉从此识阳春。
送别崔寅亮下第
孟郊（唐代）

天地唯一气，用之自偏颇。忧人成苦吟，达士为高歌。

君子识不浅，桂枝忧更多。岁晏期攀折，时归且婆娑。

素质如削玉，清词若倾河。虬龙未化时，鱼鳖同一波。

去矣当自适，故乡饶薜萝。
东西马塍春行柬平湜伯容
张翥（元代）

清明时节每多阴，杨柳人家花满林。侵晓乍收连日雨，赏春常负百年心。

凫翁一一蒲塘暖，雉子斑斑麦陇深。为报能诗平处士，剩携芳酒共幽寻。
挽许璘
李延兴（元代）

碧海珠沉失夜明，青云器业竟无成。空歌周颂有高廪，不见宣尼畏后生。

古墓云低飘陇树，白杨风急捲铭旌。伤心忍过西城路，易水东流送哭声。
从鲍尔先乞英石
屈大均（明代）

如何岩洞好，总在一卷中。苍翠含秋雨，巉岩上碧空。

从君乞山岳，与我必华嵩。不尽卧游意，依稀白帝宫。
郑继之新着小乌巾访予作诗戏赠
孙一元（明代）

道人相见一笑同，乌巾自制誇新工。礼数懒慢政着我，山林风流今爱公。

眼前物议一时事，溪边自照双鬓蓬。接䍦倒载间红羽，何当江上寻渔翁。
玉团儿 咏猫
董元恺（清代）

深闺驯绕闲时节，卧花茵，香团白雪，爪住湘裙，回身欲捕，绣成白蝶。

春来更惹人怜惜，怪无端、鱼羹虚设。暗响金铃，乱翻鸳瓦，把人抛撒。
句 其八
孙仅（宋代）

僧寺聚观刊石处，人家传写挂牌时。
古意
王铚（宋代）

歌声怨极珠难续，琴韵愁深水易分。
公子何须赋巫峡，梦中真复有朝云。
皇太子生辰二首
张镃（宋代）

无射吹铜恰四萱，紫微深处粲前星。
木行袭庆联三合，火德汉光共一丁。
玩鹤怡神资葆毓，闻鸡为善想仪刑。
丰年在在歌华黍，鸿鹄高飞万宇宁。
邻屋如江村
蔡圭（金朝）

斜川一壶玉，川东三四家。篱落半流水，茁茁青蒲芽。

我为水边游，月魄舒晴华。隔篱见灯火，儿语时纷挐。

想像泽南州，寄兴栖云霞。从渠非知音，我意亦自嘉。
绮罗香 其二 红叶
王沂孙（宋代）

玉杵馀丹，金刀剩彩，重染吴江孤树。几点朱铅，几度怨啼秋暮。

惊旧梦、绿鬓轻凋，诉新恨、绛唇微注。最堪怜，同拂新霜，绣蓉一镜晚妆妒。

千林摇落渐少，何事西风老色，争妍如许。二月残花，空误小车山路。

重认取，流水荒沟，怕犹有、寄情芳语。但凄凉、秋苑斜阳，冷枝留醉舞。
度庾岭逢雪
卢龙云（明代）

重游不似旧看山，满目琼瑶应接间。好拟新篇歌郢里，莫将匹马比蓝关。

山阴月色扁舟往，江上渔歌独钓还。此日寒云征路满，驱驰难任意同閒。
胡英彦得欧阳公二帖，盖训其子仲纯、叔弼之
杨万里（宋代）

圣处眇安在，谈者一何昜。
注瓦务细巧，岑鼎丧良贵。
群儿有新务，六学无故意。
向来孟韩息，不有欧苏继。
庸知後死者，未渠乡原弃。
同时鸱鸦噪，并起瓜觜利。
两公察膏盲，与世作姜桂。
挟山初作难，破竹忽乘势。
双明日配月，再立仁与义。
我有香一瓣，恨不生并世。
厥今圣域里，澹叟真守器。
怪来兰玉秀，渠以清白遗。
当家有学林，满腹惟典记。
人间市井言，眼底寇仇视。
独於两公帖，费此半生喜。
麝煤叩山骨，卧听丁丁美。
令我竹林老，亦复拜嘉惠。
敢云赓绝唱，颇欲与兹事。
朝来窗儿夹，尽室问何瑞。
宝帖更新诗，小子汝其志。
福圣观 其三
余爽（宋代）

子晋鸾飞侍帝班，吹台今在碧云閒。高秋白月霜风夜，时有笙箫赴洛还。
题宗室公震防禦画后
释道潜（宋代）

错莫江云结暝阴，归飞宿翼半浮沉。毫端领略无遗种，想见雍浮物外心。

蒹葭照雪含馀润，古木欃天气老成。山谷不来居士死，何人为子一题评。
送人弃官入道
韩偓（唐代）

仙李浓阴润，皇枝密叶敷。俊才轻折桂，捷径取纡朱。

断绁三清轻，扬鞭五达衢。侧身期破的，缩手待呼卢。

社稷俄如缀，雄豪讵守株。忸怩非壮志，摆脱是良图。

尘土留难住，缨緌弃若无。冥心归大道，回首笑吾徒。

酒律应难忘，诗魔未肯徂。他年如拔宅，为我指清都。
效古十九首 其十七
黄仲昭（明代）

韶华倏已去，朱火复相违。凉飙振林木，飒飒商声悲。

故人天一方，数载隔容仪。忽将金玉音，远寄鳞鸿归。

感此情意厚，佩服良无遗。关山既修阻，物候复凄其。

佳期不可即，耿耿徒相思。
于两大人冢旁作予生圹书示儿辈 其二
屈大均（明代）

天坠玉棺迟，斑斑沐椁宜。千年凝虎魄，四面沥松脂。

速葬伤贫窭，长号失圣慈。为亲荐蝼蚁，吾穴莫教移。
自乾明移居柯山何氏第令秬秸先葺所居
张耒（宋代）

吾居最易足，容膝便有馀。平生一亩宫，游宦乖所图。

谪官求便安，僦舍柯山隅。洒扫勤汝力，真成野人居。

栖鸿媚夜渚，待旦志在涂。栖迟聊复尔，本不计忧娱。

惟此东窗下，可以陈图书。三酌便陶然，何者为吾庐。
秋
高蟾（唐代）

阳羡溪声冷骇人，洞庭山翠晚凝神。

天将金玉为风露，曾为高秋几度贫。
上京纪行诗 其六 赤城
胡助（元代）

山石似丹垩，赤城因得名。土异产灵瑞，永宜奉天明。

市廛集商贾，有驿通上京。触热此经过，忽看风雨生。

平原走潢潦，河流浩新声。斯须即开霁，灿烂云霞横。
清水舖瀑布
郭印（宋代）

飞泉溅石落寒岩，更喜朝来一雨添。
疑是玉姝离洞户，故垂千尺水晶帘。
壬戌孙览右司同年以诗见寄用韵和酬
张舜民（宋代）

孙郎卧省正当年，曾奏嘉谋玉扆边。
事契且论龙虎榜，行藏休问孝廉船。
从军脱略矜横槊，禦魅迁流喜执鞭。
莫怪子云知遇晚，勒铭终欲上燕然。
闻曹谏议抗疏改官次韵书感话
庞尚鹏（明代）

颓流谁更问回澜，涉世空劳作说难。短褐有怀怜杞国，尺书无路达长安。

谏垣敢避雷霆近，帝德原同天地宽。明烛卷帘看疏草，忽惊炎海夜生寒。
西湖如画轩
顾逢（宋代）

世间何处觅西湖，风月无边酒一壶。
尽道此中如画景，不知此景画中无。
塞下曲六首 其五
严羽（宋代）

玉关西去更无春，满眼蓬蒿起塞尘。汉马不归青海月，胡笳愁杀陇头人。
鹊桥仙（欲雪）
汪莘（宋代）

傥来无定，浮生如寄，休说真非真是。道人半睡半醒时，全身在、碧霄宫里。

风师四起，云君六合，茅舍有何准拟。待他雪阵打窗来，旋披起、半床纸被。
句
杨备（宋代）

云窦穿银井，冰甃貯玉浆。
留春
宋伯仁（宋代）

春事无多始得晴，江头才有丽人行。
柳丝绾住东风脚，落尽桃花去未成。
寄冯鱼山编修 其二
陈昌齐（清代）

何处鸡声晓梦余，思量世事转愁余。彰身有具麒麟楦，抵掌能谈鹦鹉车。

久结尘缘难了却，强看胜境更纷如。三千白发频临镜，一字行藏问碧虚。
送谢屯田徙治富顺监
宋庠（宋代）

绿发仙郎冠誉髦，垦田分土汉家曹。
诏颁紫检琼芝熟，歌痊青天剑栈高。
巴蒟溢盘声书馔，郫筒环席荐春醪。
西征自叱忠臣驭，千古王尊直笔褒。
再和前韵三首
曾协（宋代）

幽姿健骨两相看，二绝真成聚莫干。
好学纫兰供楚佩，琼琚端可胜金寒。
春行遇雨
李九龄（唐代）

夹路轻风撼柳条，雨侵春态动无憀.采香陌上谁家女，湿损钗头翡翠翘。
浣溪沙 其三
姚华（清代）

帆影乘风叶叶飞。明漪入画漾清晖。一航游倦赋将归。

衣上水清侵欲透，眼前烟意澹成微。江南木末晚秋时。
高宗明堂前朝献景灵宫十首
真宗（宋代）

奕奕高祠，有严毖祀。
礼和孔宣，燔燎斯暨。
帝心肃祗，天步旋止。
熙事既成，永膺蕃吐。
梦徐径坂
赵汝腾（宋代）

谁云姑蔑远无诸，梦绕可仟抱膝庐。
我得閒中繙鲁语，公应静里玩羲图。
雷犹地伏阳新复，云向天升雨可需。
好倡诸贤为时出，只容衰嫩老西湖。
题友人山居
黄滔（唐代）

到君栖迹所，竹径与衡门。
亦在乾坤内，独无尘俗喧。
新泉浮石藓，崩壁露松根。
更说寻僧处，孤峰上啸猿。
过鉴湖
陈渊（宋代）

稽山霸业已芜没，贺老鉴湖今几时。当年乞得亦清绝，不道后日知谁尸。

人生底物乃吾有，谬辱君赐宁非痴。游人依旧逐胜赏，歌舞自昔皆尘泥。

荷枯苇折洲渚出，深处不变清琉璃。汪汪万顷挠不浊，坐令我忆牛医儿。
客甫里白莲寺答顾玉山见寄 其二
袁华（明代）

沧浪一曲绕茅堂，投老归来贺监狂。鸾凤岂因梧竹止，雁鸿亦为稻粱忙。

荣名身后嗟何用，浊酒生前醉不妨。雪里梅花迥高洁，结交岁暮莫相忘。
送门人刘德真征蜀
耶律楚材（元代）

门弟辽阳刘德真，刚直木讷近乎仁。怜君粗有才学术，师我精通天地人。

今日从军征两剑，他时拥旆入三秦。三辰测验须吾子，创作天朝宝历新。
自怀化驿山开路夷达罗旧
戈涛（清代）

遮眼山万重，重重了无异。石磴缘乖崖，棱锷削膂臂。

长绳挽崇攀，众力留俯坠。有泉半沮洳，有田尽芜秽。

晚宿怀化亭，朝光引征骑。平畴乍轩溪，峻崿如引避。

苍翠透林间，斜睇翻妩媚。稍舒纡郁怀，遂纵青冥辔。

迢遥展流觌，浩荡生遐思。汩汩沅江来，棹讴杂清吹。

惜景追前程，长谣慰劳勚。
曩在长沙有遗以石山今旧物云散此石以坚顽独存渔庄为赋九芙蓉之句遂以归之目为壶中九华致其怅望
牟巘（宋代）

当年持饷自襄东，共载尤怜翠色浓。莫向壶头疑薏苡，要从华顶看芙蓉。

诸郎自是阶庭秀，此物聊堪笔砚供。却笑仇池无与伴，图中怅望九奇峰。
次韵赵伯武病中即事五首 其三
周紫芝（宋代）

爱酒知有癖，耽书久成痴。官曹足馀暇，幽策约屡枝。

但恐蒹葭陋，缪倚琼玉姿。况无弹丸手，突过黄初诗。
宿古寺
孙承恩（明代）

古寺何年辟，皇华亦偶来。疏风禅榻静，寒夜竹窗开。

扰扰浮生世，悠悠浩劫灰。中宵眠不稳，羁思转难裁。
苦旱 其三
韩淲（宋代）

孤坐焦心气不苏，炎风畏景逼头颅。涧流已断无萍实，园圃俱荒失芋区。

絺绤纵施衣复汗，简编虽近墨难濡。人嘲褦襶交游绝，头白昏昏发懒梳。
赐陈抟
宋太宗（宋代）

苍生往世弊凋残，今我如同赤子看。
大阐无为三教盛，承平方说四夷宽。
骑马
张炜（宋代）

陌上骑骢马，朱缨耀日丹。
袖欺鞭竹瘦，靴入{左革右登}金寒。
毳帽兜貂鼠，茸裘织雁团。
戎装吾亦可，初不碍儒冠。
题柴言山水
陆游（宋代）

高秋风雨天，幽居诗酒地。
君看此气象，其可折简致？
伯兄由临海归省出示近诗次韵奉别
喻良能（宋代）

相别既四载，相看如友生。
未成投辖饮，先作倒衣迎。
夜雨方同听，秋风又独行。
不堪分手处，霜重雁行轻。
道士王用亨父母高年作寿庆堂其上世蜀人仕宋今居江东
宋褧（元代）

云锦溪头小有天，崇文宫畔地行仙。故家乔木三千里，流水桃行五百年。

云液养龄春潋滟，霞衣上寿晚翩跹。山中玉斧传真诀，应向高堂说又玄。
戏呈子直
彭汝砺（宋代）

步入松筠水石间，回眸方觉世途难。蒙茸草色萦行径，淩乱花阴覆钓湾。

暇日还能邀我醉，清时未肯纵君闲。烹鲜酌酒且行乐，北圃春容今又残。
小驷送钱中道
刘摰（宋代）

老马久劳力，主人真寡情。知非换妾去，颇作恋轩鸣。

楚豆不为薄，江刍无限生。诚能怀旧德，时借尔山行。
从事华林诗
王济（魏晋）

郁郁华林，奕奕疏圃。燕彼群后，郁郁有序。
四月癸已发浔阳馆过濂溪饭于杏溪愒清虚庵宿
魏了翁（宋代）

步自清虚过上宫，千言万论总谈空。
拟将一语随人后，尝与心谋不肯同。
滦京杂咏一百首 其七十
杨允孚（元代）

脱圈窈窕意如何，罗绮香风漾绿波。信是唐宫行乐处，水边三月丽人多。
表忠观韩小官人
叶绍翁（宋代）

观里韩风子，无心似有灵。
绕廊时自语，扪虱故忘形。
午暴松檐暖，晨餐柏叶青。
客来知有馈，迎笑立中庭。
天坛松月
戴梓（清代）

深夜冷溶溶，圜邱露气浓。月明时绕雀，松老欲成龙。

古殿浮空翠，晴山落远钟。当年禋祀地，短草乱遗踪。
昏昏
张耒（宋代）

昏昏落日下墙东，历历晴云送去鸿。
岁晚苍槐甘老大，尽将黄叶付秋风。
送邱曙戒前辈之武昌
张玉书（清代）

猿声夹岸听斜阳，江树苍茫接故乡。却较长沙归路近，行吟何事怨潇湘。
高士谦竹为崇安知县金怀赋四首 其四 露
陈琏（明代）

瑶台月上夜将分，劲节修仪见此君。一段高标谁写得，九天凉露落纷纷。
九怀 其九 东山
高似孙（宋代）

砥苍崖兮燕危磐，枕渊洄兮夏留寒。谷怀烟兮川引雾，出渔乡兮入樵路。

屋如悬兮石将危，荡兰舟兮扬桂旗。江有蓠兮溪有荪，沙一抹兮云垂垂。

耒宜雨兮帆宜风，香在垆兮各为功。村醪熟兮春无度，水羞香兮雪登俎。

晴阴节兮花乱飞，老渔歌兮野巫舞。灵埃乐兮憺忘归，人无忘兮雨而雨。

维余舟兮款神关，石𦉟𦉟兮萝漫漫。帷之褰兮风毳急，石可憩兮苔痕斑。

潭中人兮夜渔急，神鱼舞兮阴妃泣，报灵君兮千罟集。

水如练兮月冥冥，若月弦兮作湘声。舟欲去兮且复留，耿不寐兮空隐忧。
九日独酌
张诩（明代）

鸟啼秋竹静，花映小池幽。有酒菊堪对，无官身自由。

重阳节又到，此日谁同游。直须拚一醉，枕断铁桥秋。
满庭芳（五侄将赴当涂，自金坛来别）
葛立方（宋代）

栗里田园，乌衣门巷，别来几换星霜。华阳仙窟，翠桁彩衣香。梦堕当涂风月，披绛帐、欲指鳣堂。浮鸥外，来宁老子，特泛霅溪航。

相逢，春正好，梅舒香白，柳曳宫黄。且相将一笑，乐未渠央。须念离多会少，难轻负、百榼霞浆。深深观，舞回飞雪，乐奏小宫商。
送僧归西林院
危固（宋代）

振锡西林去，清闲称所依。
高巢孤鹤返，深谷片云归。
野色供吟笔，秋光射衲衣。
长亭携别处，落日半沉晖。
答林夫五颂次元韵 其五
沈辽（宋代）

阿弥陀佛一炉香，欲道知时已是狂。若得医师除我病，何烦筋力更求方。
画棘丛白头翁
凌云翰（元代）

鸟中亦有白头翁，底事卑栖向棘丛。不道朝阳孤凤好，飞鸣元只在梧桐。
玉漏迟 五日寄沈绎堂宪副
丁澎（清代）

琅玕吹苑雨，又逢佳节，新蒲初剪。弹指韶华，目断潞亭春雁。

料是休文带损，洗榴枝、琥珀光浮鹦盏。凭阑倦。有谁相共，桃笙葵扇。

此日楚客歌骚、奈仆本愁人，采丝空撚。凝睇湘君，蓉佩香微人远。

频向使君索咏，休耽误、玉池鸳管。帘乍卷。秾阴正移庭院。
颂古四十五首
释如珙（宋代）

只将乍入来伸请，一到丛林志便高。
吃粥了也洗钵去，宗师不用更忉忉。
风入松（再用韵）
侯置（宋代）

霏霏小雨恼春光。烟水更弥茫。昨宵把酒高歌处，任一声、鸡唱清江。憔悴杏花如许，情怀应似东阳。

宿酲犹在莫传觞。消闷苦无方。几时玉杵蓝桥路，约云英、同捣玄霜。冷落黄昏庭院，梦回家在三湘。
杏溪十首。望江峰
姚合（唐代）

念昔有此峰，在彼江陵先。举世未能知，愚亦望同贤。

我来心益闷，欲上天公笺。
水调歌头 十一月望夜对月，同蕴珏表姨话别
陆蓉佩（清代）

休论尘世事，对影共吟哦。卷帘空外长望，还欲问嫦娥。

照尽悲欢万古，便有阴晴圆缺，只是不销磨。我欲乘风去，一笑定如何。

徘徊处，霜露迸，冷偏多。当头此夜，难得一掷恐轻过。

回首家山何处，同有离愁千斛，寂寞冷关河。秉烛更重话，怕听唱骊歌。
寄谢叔鲁三首
谢枋得（宋代）

一岁思君君不来，君来我去欠徘徊。
归时只见留诗在，何日相逢畅好怀。
赠林尚仁
陈必复（宋代）

溪边著吟屋，亦足老生涯。
洗砚浑池水，敲棋落案花。
客来多载酒，童去自煎茶。
爱尔丰标异，逢人满口夸。
孙琴西廉访次唐端夫东坡生日诗韵追念湘乡师相属和奉呈并怀钱子密
程鸿诏（清代）

校书正苦扫落叶，谁唱阳春和白雪。天台掷赋声忽闻，广桑证道路云绝。

犹幸坡公在眼前，曾见醉翁为心折。冶城山阁昔游宴，桂管妖氛刚破灭。

昨年公持使节至，迩来我恰间身掣。许从芸笈借缇油，莫陪花坞吟宫缬。

安昌旧客盟石交，建章群仙饮玉屑。千里命驾病未能，八载流光去如瞥。

何时更共阿戎语，新诗且与黄九说。明当踏春大观亭，健行不藉拄杖铁。
句
徐端崇（宋代）

鲁邦司寇陈义高，三闾大夫心徒劳。相逢一笑无言说，去宿芦花又明月。
同坐客赋席牡丹酴醿海棠三首
李弥逊（宋代）

珊瑚碧树小明月，散凭借间无尽香。
伏雨阑风常不惜，为君高处踞胡床。
唐乐府十首。边军过
刘驾（唐代）

城前兵马过，城里人高卧。官家自供给，畏我田产破。

健儿食肥肉，战马食新谷。食饱物有馀，所恨无两腹。

草青见军过，草白见军回。军回人更多，尽系西戎来。
鄱阳汤仲材以其家息庵存斋东涧三大老鄂州黄
方回（元代）

晦静先生甲戌榜，元章先子幸同年。
升沈一付六如梦，休赋青云紫陌篇。
讥章持
绍圣时人（宋代）

何处难忘酒，南宫放榜时。有才如杜牧，无势似章持。

不取通经士，先收执政儿。此时无一盏，何以展愁眉。
送徐氏兄子牧之司训青田
龚诩（明代）

凉飙动林柯，零露凄以白。曰予感衰暮，抚景重悽恻。

况居忧病中，复送远行客。惟子方妙龄，精进有馀力。

穷经期致用，云海奋鹏翼。安知时命奇，失意主司格。

分教赴青田，吴越千里隔。虽云官卑冷，礼数抗侯伯。

州县非不华，奔走泚诃责。知子素明达，荣辱判胸臆。

一朝别我去，毅然无难色。相见知何时，云树杳南北。

愿遵姬孔教，丽泽竞晨夕。清风与高节，当立万仞壁。

尤宜戒垂堂，少慰二亲忆。栝苍古名郡，文宪富资益。

幸寄北飞鸿，启我久茅塞。
补和曹六圃永宇溪庄编篱诗
钱梦铃（清代）

身世翩然蝶翅轻，坦怀直令险途平。划沙不碍花联脉，编竹仍邀月漏明。

药圃朝晴铺席晒，秫畦秋雨带经耕。柴桑风味君能续，要与东篱一样清。
赠肖岩
王遂（宋代）

曾因肖象下箕星，梦寐犹应右武丁。
顾我本非钟鼎相，不应端笏侍天庭。
西江月·混沌屯蒙如卵
高道宽（元代）

混沌屯蒙如卵，昏昏默默盈空。浩然太素抱鸿蒙。一气循环凝重。内隐真水真火，氤氲盘结如冰。中心元始造玄功。三气齐分太定。
效长吉
李商隐（唐代）

长长汉殿眉，窄窄楚宫衣。镜好鸾空舞，帘疏燕误飞。

君王不可问，昨夜约黄归。
袭美以春橘见惠兼之雅篇，因次韵酬谢
陆龟蒙（唐代）

到春犹作九秋鲜，应是亲封白帝烟。良玉有浆须让味，

明珠无颣亦羞圆。堪居汉苑霜梨上，合在仙家火枣前。

珍重更过三十子，不堪分付野人边。
自城子山还宿白家滩赠主人
舒大成（清代）

到山日亭午，鸡鸣桃花村。畇畇原隰广，蔼蔼桑麻繁。

展眺兴方永，即事情弥敦。盘餐古时俗，作息平生言。

际夜转清阒，明月来南轩。抚时宁不惜，劳生焉可论。

当须遂夙愿，与君采芳荪。
陪诸公瀛洲胜会 其三 呈赵类庵少宗伯
湛若水（明代）

清献本狷介，琴鹤适相随。峻洁殊绝俗，家风君独追。

昔予与宗伯，内馆日徘徊。因兹契衷素，卓然出风埃。

何其廿载下，共把金陵杯。杯到莫停手，有诏行当回。
甲戌八月十五夜先雨后月寄怀陆岱瞻明府 其二
张萱（明代）

弦管吹云挂玉盘，囊倾盛露集金兰。已知元献招君玉，不用文箫驾綵鸾。

棠荫正思沾化雨，霜娥何事怨微寒。谁云室迩人常远，一水盈盈喜共看。
舜操
薛季宣（宋代）

黄屋兮巍巍，人道兮委蛇，念父母兮庭闱。三牲日馈兮，夫岂不时也。

憯不如在野兮，亲几履也。惟昔乐而劳今兮，吾将已也。
留别寇定
贺铸（宋代）

不见步兵今一秋，年来复与仲容游。
苍颜白发慙衰暮，纵饮狂歌作辈流。
顾我宦情真漫浪，为君行计几淹留。
能寻三月皇州约，拍手同登卖酒楼。
颂古三十八首
释慧方（宋代）

裂破须弥鼻孔，踏反大海乾坤。
面前百千诸佛，尽是我家儿孙。
水调歌头
吴潜（宋代）

每怀天下士，要与共艰危。谁知暗里摸索，得此世间奇。却笑当暗坡老，过眼翻迷五色，遇合古难之。访我鸳湖上，真足慰心期。

醉谈兵，愁论世，夜阑时。自怜磊块，近来鬓底两三丝。目送云帆西去，肠断风尘北起，老泪欲垂垂。骐骥思长坂，好鸟择高枝。
秋雨二首
张耒（宋代）

离披衰柳已无蝉，黄叶闭门风雨天。
陶令无钱难得醉，竹窗过午枕书眠。
蓦山溪
桂念祖（清代）

春光欲尽。未得天涯信。早起镇恹恹，减裘带、馀寒犹嫩。

古碑临罢，独枕故衣眠，魂无定。身慵困。酿就维摩病。

谁家巷陌，红满香成阵。旬日雨风频，减多少，游踪逸兴。

忏除烦恼，赖有贝多经，帘押静。香篆烬。终卷阴移寸。
题寿樟亭
曾几（宋代）

大屋连甍小容足，栋宇以来非一木。
豫章不是十围樗，受命于一何得独。
君莫厌老大蓬蒿间，应龙虹梁果非福。
虚堂昼静闻丁丁，溜雨枯皮在空谷。
端居无以遣兴偶成三小诗仍用前韵呈元寿会元二公 其一
李光（宋代）

桄榔涩勒易成林，午枕萧然一榻深。春半已无桃杏在，夜深惟有月华侵。
叠韵答荫庐
谢章铤（清代）

何时理薄装，归家种杞菊。飘零向万里，顾影偏愁独。

接坐得清向，措辞不忍俗。高情兼古今，说士甘于肉。

盖棺朱伯韩，投簪郑小谷。嗟嗟桂林山，郁此孤香簇。

勿艳诗家名，应造苍生福。世棘思传人，感慨流光促。

凤凰志千仞，篱鴳何足辱。愿君袭幽兰，树德置邮速。

回首培远堂，肯负著书屋。六翮风暂羁，三年艾须足。

素心托黄花，耿耿双明烛。
宫中三台
王建（唐代）

池北池南草绿，
殿前殿后花红。
天子千秋万岁，
未央明月清风。
八月十五夜对月
李频（唐代）

阴盛此宵中，多为雨与风。坐无云雨至，看与雪霜同。

抱湿离遥海，倾寒向迥空。年年不可值，还似命难通。
按部南阳有赠
康锡（金朝）

鲁山佳政沾邻邑，白水欢谣见路人。县务清谈君自了，农郊夙驾我何勤。

星河直上冰轮转，桃李前头玉树春。海㝢疲民望他日，草堂那得遽移文。
游翠岩六首
舒坦（宋代）

先生盍言归，小子愿有请。
由来陶渊明，结庐在人境。
閒抱无弦琴，静弄南窗影。
胜事几人知，高风千载永。
何当理篮舆，步月下孤顶。
送孙无言由吴阊之海盐访彭十骏孙
陈维崧（清代）

具区之峰七十二，莫釐缥缈群巑岏。吴宫废苑日萧瑟，洞庭春巑空瀰漫。

狂夫七载客江表，旧游冷落增长叹。松陵高士推顾况，谓顾茂伦。

献岁寄我云中翰。铜坑老梅数百树，何不刺艇来盘桓。

我时正作广陵客，吴娘蝉鬓相逢难。佛狸城畔遇孙子，大叫锲臂同追欢。

红桥丝柳酒帘挂，见此讵复愁眉攒。无何告我渡江去，布帆径欲游盐官。

问尔作装有底急，鲥鱼正美堆冰盘。君言一事系怀抱，越中彭十今秦观。

红牙小令风格妙，字字可付吴姬弹。我行适越苦为此，千里那顾行蹒跚。

孙郎语竟杯已乾，陈生送客春将残。横江估舶大笑汝，白昼浊浪生波澜。

韦庄牛峤好词句，此事何与卿饥寒。舟行傥过王珣宅，切莫怀古心悲酸。
湖上晚眺呈惠上人
权德舆（唐代）

湖上烟景好，鸟飞云自还。幸因居止近，日觉性情闲。

独酌乍临水，清机常见山。此时何所忆，净侣话玄关。
别山上人以佛前盆菊见贻
区大相（明代）

净土移根供佛前，本来幽意合栖禅。从今处士山窗下，日对楞严诵几篇。
减字木兰花（用前韵示知命弟）
黄庭坚（宋代）

当年夜雨。头白相依无去住。儿女成围。欢笑尊前月照之。

阿连高秀。千万里来忠孝有。岂谓无衣。岁晚先寒要弟知。
此意
刘黻（宋代）

此意苍苍晓不难，罚令狂士受饥寒。
春风纵好惟贪坐，夜月虽明亦懒看。
杜老却因贫得句，陶潜非为拙辞官。
世情一味嫌清淡，多刈幽兰种牡丹。
张曲江祠
邓林（宋代）

延英几度献忠言，白羽它时赋感恩。
自是三郎真赝错，却将天宝换开元。
和用之题剡雪
舒岳祥（宋代）

鲈鱼未上夜潮回，吹备蓬窗古岸隈。
谁遣戴公山上住，两回牵帅子猷来。
岁晚寄帅初
舒岳祥（宋代）

车鱼鄮城馆，书画剡溪船。
饭颗诗应瘦，灯花人未眠。
空林带冰月，老屋架霜烟。
寂寞凤栖叟，思君又一年。
远意
许景衡（宋代）

远意诚难问，狂歌自不禁。花光春灼灼，月色夜沉沉。

简册终何事，江湖独此心。野禽多意绪，飞集近寒林。
送罗宪辟还豫章
邓良佐（明代）

萍逢不尽结交殷，何事归心逐雁群。客梦庭闱章水远，路歧烟树粤江分。

游存五国观风论，匣有双龙傍斗文。两地比邻应未隔，相期意气几如君。
偈颂一百五十首
释心月（宋代）

有句无句，如藤倚树。
树倒藤枯，毒蛇横路。
咄咄咄，缩头去。
和圣俞农具诗十五首其四水车
王安石（宋代）

取车当要津，膏润及远野。
与天常斡旋，如雨自奔泻置心亦何有，在物偶相假。
此理及可言，安得圆机者。
投老归田承敬则陈兄有诗见寄依韵奉答
刘崧（元代）

京阙辞荣慨暮年，解缨归濯武山泉。倦鸿敛翼青霄上，啼鸟伤心白发边。

拟注丹经寻故检，欲参道帙校真诠。看花载酒双溪曲，可得重来独惘然。
飞雪未已可谓佳端约判簿判务二丈同登尊经阁
杜范（宋代）

万顷琼瑶烂不收，从今便合庆来牟。
与君莫负登临约，不是偷闲作浪游。
谢时卿见过作此谢之并简德瞻二首 其二
周孚（宋代）

余发已种种，子来真枉生。深勤两凫集，何止一牛鸣。

晚径泥犹滑，春江岸欲平。论诗方有味，为我老弥明。
病后感兴寄车玉峰先生二首
李景文（宋代）

北风何飕飕，木叶下未已。
闭门读古书，世念书中起。
酒馔倾南读，笙歌喧北里。
欢娱极寒夜，不知漏下几。
忽闻南来雁，起坐频抚几。
树蘐未有期，食芹空叹美。
相和歌辞。当来日大难
元稹（唐代）

当来日大难行，前有坂，后有坑，大梁侧，小梁倾。

两轴相绞，两轮相撑。大牛竖，小牛横。乌啄牛背，

足跌力狞。当来日大难行，太行虽险，险可使平。

轮轴自挠，牵制不停。泥潦渐久，荆棘旋生。

行必不得，不如不行。
宿城郊南禅寺
虞铭（清代）

古刹何年建，悠然一径斜。寺前松似盖，塔顶草如叉。

微雨才新霁，奇云幻暮霞。深耽禅悦乐，趺坐思无邪。
挽宋次道二首 其二
刘摰（宋代）

平生襟尚苦清通，白首耽心翰墨中。万卷囊书推沈氏，一时碑字贵颜公。

尘栖村馆稀宾至，山抱佳城与祖同。已矣善人那复见，萧萧溱洧秖秋风。
贻净居寺新及第
谭用之（五代）

秋池云下白莲香，池上吟仙寄竹房。闲颂国风文字古，

静消心火梦魂凉。三春蓬岛花无限，八月银河路更长。

此境空门不曾有，从头好语与医王。
制胜楼有元丰间太守王延禧及计台郡僚过客唱和诗大书于版岁久字
王十朋（宋代）

周室禾黍过者伤，汉宫威仪见之喜。神州久没馀楚蜀，太平声诗存有几。

制胜楼头诗数版，仍是元丰旧臣子。体格犹存前辈风，气象如楼颇奇伟。

人虽不见典刑在，事尚能言文献是。岁月侵寻自漫灭，爱礼存羊那忍毁。

百年陈迹一旦新，不问升沉与工鄙。一洗向来官职眼，独刊无尽张居士。
砥柱峰
严遂成（清代）

河从受降城，北折径南注。
万山束缚之，龙性驯不怒。
及兹下三门，喷礴流悬布。
砥柱屹当冲，四傍绝依附。
何所恃而傲，力与河伯忤？
摧刚终成柔，条分左右去。
卷土趋向东，昏垫逮徐豫。
神禹无治法，计穷吁天助。
铲除昆仑山，绝河之来路。
西海为尾闾，是龙安身处。
贤者之孝二百四十首 其一四七 王悦
林同（宋代）

色养倾诸子，高名重一时。足为丞相喜，岂计外人知。
送刘童子
杨万里（宋代）

天上麒麟地上行，掌中珠玉月中生。
澜翻六籍吞诸子，声动三公及九卿。
别有诗书真事业，不应童子是勋名。
长成来奏三千牍，桃李春风冠集英。
双泉诗
李光（宋代）

作诗愧才悭，徒勤再三请。一聆咸池奏，顿觉哇淫静。

恶句如恶人，浪出必遭屏。君诗似澄江，万里无滓泞。

我诗昩格律，聒耳类蛙黾。苏公经行地，亭宇稍葺整。

方池湛寒碧，曾照东坡影。新诗与妙画，千载未为永。

不闻宗庙器，傍欲间瓦皿。吾徒且加餐，今古屈伸顷。

何如弃寸绳，要出千尺井。蓬莱隔弱水，未易凌倒景。

时能访幽独，论文具醪茗。
偕华素川林心香郑南圃夜游白下
盛镛（明代）

白门良夜静，凭眺一长怀。万里银涛涌，千年铁锁埋。

蟾光澹云汉，鹊影渡星街。胜地繁华近，秋风起石厓。
抢孤
陈学圣（清代）

高阁凭空跨市墟，牲粢罗列纸旗纾。健儿学得飞腾法，斗捷争先号抢孤。
句
元淳（唐代）

弟兄俱已尽，松柏问何人。（《寄洛中姊妹》）

闻道茂陵山水好，碧溪流水有桃源。（《寄杨女冠》）

赤城峭壁无人到，丹灶芝田有鹤来。（霍师妹游天台）

三千宫女露蛾眉，笑煮黄金日月迟。（《寓言》，

以上俱见《吟窗杂录》）
中兴碑
滕岑（宋代）

字画端重无倾欹，文辞简古有刺讥。
高堂一见为却立，知是浯刺中兴碑。
当时长安望浯刺，相去不知几千里。
斯文自合上送官，如何鑱向千岩底。
二公用意深复深，知我罪我俱无心。
不向一时求赏音，亿代宝之如璆琳。
孽臣之事置莫说，尚喜蚕头未讹缺。
纷纷理乱堕空虚，千古断崖悬日月。
鄂州节推陈荣绪惠示沿檄崇阳道中六诗老懒不
黄庭坚（宋代）

咸宁走芦子，终日乔木阴。
太丘心洒落，古松韵清深。
聊持不俗耳，静听无弦琴。
非今胡部律，而独可人心。
寄戚子云
仇远（元代）

七不能堪一不成，閒云自恨出山轻。柳枝骆马爱心断，莼菜鲈鱼归兴生。

薄宦栖栖留泮水，故人渺渺隔台城。对床风雨何时卜，共剪青灯话到明。
送南禅和尚东迁灵岩
陈恬（宋代）

万方刹境一珠辉，稽首如空无所依。
汝浦共瞻云独入，灵岩遥佇锡东飞。
烟霞隐现青莲峙，龙象欢呼白拂挥。
多谢禅耆来访我，双林风月静相违。
酬皇甫十早春对雪见赠
白居易（唐代）

漠漠复雰雰，东风散玉尘。明催竹窗晓，寒退柳园春。

绿酝香堪忆，红炉暖可亲。忍心三两日，莫作破斋人。
自然诗
晃冲之（宋代）

先生手不废经营，白屋凭虚结此亭。
燕麦菟丝侵密坐，南箕北斗挂疏櫺。
青松夹日交倾盖，翠柏分风倚列屏。
莫道君家燕长物，案头灯火有流萤。
和张子白杨鬯侯游飞来寺见寄 其二
成鹫（清代）

白头僧住白云村，老树根烹老菜根。斸断松虬开小径，移来石虎守空门。

名山往往迟双屐，浮海区区负一樽。多谢新诗劳远寄，开缄如对峡泉喷。
无悔
梅尧臣（宋代）

妇人未四十，容貌已改前。
男年踰五十，嗜欲固自偏。
勿以色敌心，色衰心易迁。
勿以爱恃久，爱移久多愆。
明镜知恶看，何须忌婵娟。
送乔林
王昌龄（唐代）

草绿小平津，花开一水滨。
今君不得意，辜负帝乡春。
口不言金帛，心常任屈伸。
阮君唯饮酒，陶令肯羞贫。
阳羡风流地，沧江避世人。
菱歌五湖远，桂树八公邻。
青鸟迎孤棹，白云随一身。
潮从秣陵上，月映石头新。
未可逃名利，应须在缙绅。
汀洲芳杜色，劝尔暂垂纶。[一作李颀诗]
送同少野赴华藏寺二首
陈著（宋代）

落花流水去帆孤，风雨交情奈老夫。
诗屋知谁共云月，笑图和老入江湖。
千山遮眼梦自到，万笠传声书可无。
家有寿翁垂百岁，尚因归省及桑榆。
书巫山神女祠
繁知一（唐代）

忠州刺史今才子，行到巫山必有诗。

为报高唐神女道，速排云雨候清词。
凉风
仇远（元代）

凉风撼庭竹，起舞如翠蛟。
乳叶打窗来，卷尽破屋茅。
飞云行太空，万竅争怒号。
烦暑一扫净，解我心郁陶。
孟夏思渭村旧居寄舍弟
白居易（唐代）

啧啧雀引雏，稍稍笋成竹。时物感人情，忆我故乡曲。

故园渭水上，十载事樵牧。手种榆柳成，阴阴覆墙屋。

兔隐豆苗肥，鸟鸣桑椹熟。前年当此时，与尔同游瞩。

诗书课弟侄，农圃资童仆。日暮麦登场，天晴蚕坼簇。

弄泉南涧坐，待月东亭宿。兴发饮数杯，闷来棋一局。

一朝忽分散，万里仍羁束。井鲋思反泉，笼莺悔出谷。

九江地卑湿，四月天炎燠。苦雨初入梅，瘴云稍含毒。

泥秧水畦稻，灰种畬田粟。已讶殊岁时，仍嗟异风俗。

闲登郡楼望，日落江山绿。归雁拂乡心，平湖断人目。

殊方我漂泊，旧里君幽独。何时同一瓢，饮水心亦足。
用前韵答李提干
王炎（宋代）

交游不厌广，益友未必多。
晚乃识斯人，心肃而气和。
薄言臭味同，屡枉高轩过。
手携绿绮琴，弦以白雪歌。
别易会合难，预愁隔关河。
老我无所营，岂复忧蹉跎。
才高位犹下，君意将如何。
有玉不愿献，谁能涕滂沱。
自可荐藻藉，政须工琢磨。
何以赠君行，圣门睎四科。
雉子班
佚名（两汉）

雉子，班如此。之于雉梁。无以吾翁孺，雉子。知得雉子高蜚止，黄翁蜚，之以千里，王可思。雄来蜚从雌，视子趋一雉。雉子，车大驾马滕，被王送行所中。尧羊蜚从王孙行。
寄前黄州窦使君
赵嘏（唐代）

池上笙歌寂不闻，楼中愁杀碧虚云。

玉壶凝尽重重泪，寄与风流旧使君。
拔可约同病树云甫鉴资龙华看江景
陈曾寿（清代）

藏身尘市习嚣咙，可笑人心不自降。能共郊游几閒侣，卷携诗本一澄江。

乍欣接席临寒濑，但欠登楼拓绮窗。何日扁舟五湖去，延缘幽曲采兰茳。
玉堂春·有个风王风
王哲（金朝）

有个风王风，时时频睡卧。无梦无眠，无灾无祸。白虎青龙，自然交媾过。水火相逢上下和。这个因缘，元来真打坐。试问诸公，应还会么。似我修持，交君得功课。不在劳形苦已多。
论语绝句 其五十九
张九成（宋代）

尝称管仲以如仁，仁者要之即是人。未可以仁称管仲，可于人上试经纶。
宫梅
李龙高（宋代）

冰肤绰约活神仙，天上吹香几许年。
见说额妆人去后，低头无语懒春妍。
迎神
葛闳（宋代）

符法千年人尚畏，神林三鼓酒盈杯。
油囊为取天河水，更折蟠桃海上来。
杂兴 其三
史浩（宋代）

人材莫谓世全无，用则贤良弃则愚。孔圣既生颜闵在，周家才起甫申俱。

归恩报德还忠实，附热趋炎属佞谀。散尽田文门下客，独馀冯子是名儒。
建隆寺北池亭
宋庠（宋代）

宝刹开初地，沧浪绕故城。
芰莲俱野色，凫鸨各秋声。
岸阔烟无著，窗虚日易明。
归骖谁讶久，正为濯尘缨。
送驾部俞员外良孺知江州
宋祁（宋代）

朝弁辞清晓，斋艎汎暮秋。
官华飞雉省，地剧左鱼州。
湓水遥浮郭，天章近占楼。
知君乘月夕，不浅是风流。
吴郡怀古
韩偓（唐代）

主暗臣忠枉就刑，遂教强国醉中倾。人亡建业空城在，

花落西江春水平。万古壮夫犹抱恨，至今词客尽伤情。

徒劳铁锁长千尺，不觉楼船下晋兵。
归故园述怀呈唐伯宪
姜特立（宋代）

度柳依桥瞰渌波，缓寻花径上松坡。
莫嫌去国谋身拙，却是归田得计多。
举世眩名甘汩没，几人闻健得婆娑。
便须和取归来曲，收拾余年老薜萝。
真真曲
贝琼（元代）

断丝弃道边，何日缘长松。堕羽别炎洲，不复巢梧桐。

请君且勿饮，听我歌懊憹。在昔全盛时，冠盖纷相从。

盘游易水上，意气天山雄。金刀手割鲜，酒给葡萄浓。

坐有一枝春，秀色不可双。娉婷刘碧玉，绰约商玲珑。

宝髻金雀钗，已觉燕赵空。或闻操南音，未解歌北风。

上客惊且疑，姓字初未通。问之惭复泣，乃起陈始终。

妾本建宁女，远出西山翁。父母生妾时，谓是金母童。

梨花锁院落，燕子窥帘栊。迢迢官朔方，南归山水重。

侵贷国有刑，桎梏加父躬。鬻女以自赎，白璧沦泥中。

秋娘教歌舞，声价倾新丰。永为倡家妇，遂属梨园工。

览镜拂新翠，吹箫和小红。身居十二楼，屡入明光宫。

京华多少年，门外嘶青骢。自伤妾薄命，失路随秋蓬。

不如孟光丑，犹得嫁梁鸿。客闻为三叹，祖德宁未崇。

回黄忽变绿，人事何匆匆。有客伤缇萦，无人怜蔡邕。

遣使白丞相，削籍归旧宗。小史三十馀，勿恨相如穷。

配汝执箕帚，今夕看乘龙。鸳鸯并玉树，鹦鹉开金笼。

银甲不复整，红牙不复摐。提瓮自汲水，絺绤亦御冬。

应非事羊侃，颇类归建封。琵琶感商妇，老大犹西东。

崔徽怨憔悴，浪写丹青容。依依章台柳，落絮春无踪。

小妾恨题驿，竟与琼奴同。时多困坎坷，事或欣遭逢。

焉知百尺井，歘登群玉峰。借问为者谁，内相姚文公。
人日立春罗掞东邀集四印斋是王佑遐侍御故宅
郑孝胥（清代）

适从何来如有亡，坐定追省尝此堂。瘿公为我道前辈，谛视斋榜增悽伤。

京曹风味略似旧，城南啸咏饶锋铓。戊庚以来几陵谷，诸子何恋能徜徉。

春非我春人非人，莫及国论相否臧。九衢东风塞荆棘，铜驼索靖徒慨慷。
杂咏 其一
米芾（宋代）

得官尘土古扬州，好客常稀俗客稠。掩簿叱胥无慁我，冒风踏雪作清游。
送周知监二首
韩绛（宋代）

唐家谕巴蜀，通道至邛僰。
列郡徼西南，夷居半岩壁。
秋柳
钱纫蕙（清代）

江潭憔悴几枝横，秋雨秋风怆别情。犹拟攀条贻远道，可怜玉笛不成声。
饯吴长文司理用修持贤业教无欠为韵
裘万顷（宋代）

圣贤去我远，何者名事业。
吾欲到彼岸，须君借舟楫。
游海目山醉后怀区海目先生
陈子升（明代）

西江汇流南海潴，我家海曲甘樵渔。四月五月荡轻桨，言游海目尝鲥鱼。

海目双峰临丙穴，江心万族归圆折。漫投犗饵钓吞舟，且奏鸾刀沃飞雪。

君不见浮山来与罗山同，中有铁桥仙路通。兹山亦足晞华发，行当驻颜却老明方瞳。

君不见九子山加九华号，青莲居士心所好。海目区公擅此山，岂有才士香名人不道。

劝君高歌快意游，眼前富贵水东流。愁来白发三千丈，醉上丹梯十二楼。
次韵乔江州琵琶亭诗二首
岳珂（宋代）

一叶西归老倦翁，高楼突兀记推蓬。
景随湓浦江山改，人与香山岁月同。
异世剖符传事比，出门合辙见诗工。
我来君去如鸿燕，休叹长安自力穷。
早发平昌（一作昌平）岛
沈佺期（唐代）

解缆春风后，鸣榔晓涨前。阳乌出海树，云雁下江烟。

积气冲长岛，浮光溢大川。不能怀魏阙，心赏独泠然。
次韵李似之秋居杂咏十首 其四
李纲（宋代）

鼓鼙思将帅，戡乱属豪杰。吾儒贵全才，冠履仍佩玦。

憬彼乘间盗，萌蘖傲霜雪。锄恶当务本，使众宜以悦。

一扫巢穴空，毋俾蚁猬结。安得李临淮，念此五情热。
秋晚病起
陆游（宋代）

心静病良已，翛然巾履轻。
灰深地炉暖，日出纸窗明。
宿雨全消瘴，新霜剩得晴。
井梧殊可念，无叶送秋声。
同陈集生崔芷林守岁何龙友寓 其二
李孙宸（明代）

帝里年将换，乡心不自聊。故人开斗酒，深夜惬清招。

朔雪催传柏，春风欲颂椒。更阑休问寝，共谒紫宸朝。
暮春杂咏八首 其二
曾协（宋代）

莲沼琼瑶堕，萱庭锦绣张。静闻人语好，闲爱水风凉。

藜杖休行乐，蒲团且坐忘。沙禽相识惯，趯趯近胡床。
满江红
晦庵（宋代）

胶扰劳生，待足后、何时是足。据见定、随家丰俭，便堪龟缩。得意浓时休进步，须知世事多翻覆。漫教人、白了少年头，徒碌碌。谁不爱，黄金屋。谁不羡，千钟禄。奈五行不是，这般题目。枉费心神空计较，儿孙自有儿孙福。也不须、采药访神仙，惟寡欲。
念奴娇 秋日怀乡再和介翁
陆深（明代）

秋风客里，消不尽、胸中许多长物。瘦骨棱层才一把，与病战成坚壁。

欲造河车，旋营丹灶，赢得头如雪。寻山辟谷，算来他是豪杰。

一生四海交游，浮沉聚散，长啸从风发。惟有钤山严少保，不共世情磨灭。

藜阁相辉，木天同上，当日俱青发。绨袍恋恋，多应念我寒月。
金山
张蕴（宋代）

江身台殿切空云，夜月鱼龙影不分。
八十老僧相引说，潮痕不上郭公坟。
五王子·内生
释正觉（宋代）

妙龄天嗣自重瞳，尊贵威严镇六宫。
规步从来不出禁，阍人只得颂芳风。
米囊花
郭震（唐代）

开花空道胜于草，结实何曾济得民。

却笑野田禾与黍，不闻弦管过青春。
登会稽山
吴龙翰（宋代）

越上今为客，息肩春树林。
啼鹃归梦断，落日旅愁深。
诗纪珠编史，琴传千古心。
会须重过此，禹穴一登临。
复用前韵送不群归黄蘖见因禅师
释德洪（宋代）

幽寻忽觉暗香吐，竹西知有梅花坞。一枝试摘与君看，念君明日当离楚。

戛然飞去若惊鸿，弃掷自嗟如卧鼓。遥知旅枕生清梦，梦到江南春好处。

苍杉拂云烟翠深，为吊大雄山下虎。我识山中因褊头，骨目清坚貌淳古。

便欲閒提折脚铛，柏子庵边结茅住。行看谈笑起云门，海上横行如乃祖。
大风泊朱泾书以遣闷
张预（清代）

昨夜月轮晕如磨，破晓颠风断帆路。平时软媚浅泾流，得势轩然能作怒。

篙师系缆纵复横，断桥仆柳相支撑。忽闻急响堕船尾，惊禽跕跕冲波倾。

我闻禽言行不得，去路关河莽难极。却怪长年利客行，盼断前头市烟直。

日斜潮上云垂天，夕沽百钱醉且眠。来朝风色更谁料，不如挝鼓牵归船。
长信宫
张玉娘（宋代）

珠箔疏流月，萤归定绣裳。宫西灯火合，歌吹起昭阳。
士特赠笔
刘子翚（宋代）

书成痴，传成癖，
平生识字真无益。笔扛鼎，
思涌泉，何如蹶张强弩弦。
管城雅贶情虽重，感此囏难拙於用。
君不见翠华南渡江，江路八百里。
胡儿饮马镜湖边，不逢汉兵胡自止。
只今城阙多旌旗，报国拟将雕面儿。
长星吐彗南扫北，转祸为福须乘时。
虎头心事不能已，劝君勿弄毛锥子。
元丰改元元日登行春阁
韦骧（宋代）

夜尽铜壶漏，朝生玉律春。日称元最重，年与号俱新。

郡阁晴光元，山城喜气均。椒觞初献寿，仙木已书神。

鹰隼飞还止，龙蛇蛰欲伸。溪冰仍泛泛，园柳自欣欣。

物意幡然作，人情岂不伦。区区添甲子，敛拙任洪钧。
筠亭
宋庠（宋代）

岁晚檀栾姿，山中映孤宇。
声繁天籁吟，影动仙幢舞。
即境是真如，黄花间幽圃。
卜算子·绿萼更横枝
姜夔（宋代）

绿萼更横枝，多少梅花样。惆怅西村一坞春，开遍无人赏。细草西金舆，岁岁长吟想。枝上么禽一两声，犹似宫娥唱。
菩萨蛮·花明月暗笼轻雾
李煜（五代）

花明月暗笼轻雾，今宵好向郎边去。刬袜步香阶，手提金缕鞋。边堂南畔见，一向偎人颤。奴为出来难，教君恣意怜。
寄题歙州流杯池
刘敞（宋代）

公子爱客意，高山流水间。清波无断续，翠斝自回还。

野兴四时得，棠阴终日间。何当竹林赏，醉耳听潺潺。
梅花喜神谱·就实六枝
宋伯仁（宋代）

东门风飘飘，双佩清如水。
出门相送人，胡不共知止。
挽朱通判
赵蕃（宋代）

堆胜题诗尚可怀，异时吴楚渺何哉。传闻屡作南州佐，政自不妨三径开。

准拟归舟成再见，惊嗟玉树有新摧。要知盛德亡穷处，连璧光辉看后来。
汉宫春 观演邯郸梦
尤侗（清代）

咄咄临川，能现梦中身，而为说法。邯郸道上，一枕悲歌离合。

青驴黄犬，好妆成、红妻绿妾。等闲看，鬼门关外，何殊洛阳宫阙。

休笑卢生痴绝。算一场春梦，大家收煞。黄梁半甑，炊过几朝年月。

曲终人醒，玳筵前、酒杯犹热。又归来，独眠孤馆，今夜应添白发。
挽喻朝奉
员兴宗（宋代）

九十老生涯，绯衣落照斜。长安三度客，蜀县半庭花。

饭素匙抄雪，麻头袜带沙。秋风空色相，飞入梵王家。
挽诸葛寿之
孙应时（宋代）

命矣三年病，在乎百岁期。
尸饔犹有母，传业更无儿。
便作平生尽，空多国士知。
增光在金友，人得记埚篪。
宋章庙乐舞歌十五首 其十二 嘉胙乐殷淡
殷淡（南北朝）

礼荐洽。福时昌。皇圣膺嘉祐。帝业凝休祥。居极乘景运。宅德瑞中王。

澄明临四表。精华延八乡。洞海周声惠。彻宇丽乾光。

灵庆缠世祉。鸿烈永无疆。
戊午正月送赵工部赴江东参谋
陈文蔚（宋代）

设门大字题嘉遁，买宅浩然归去来。
十亩清溪个个竹，一庭春意半窗梅。
渔樵正伴诗翁乐，鸥鹭俄惊诏墨催。
底事此中留不住，钓磻知有济时才。
和葛天民
薛师石（宋代）

贾岛文章怀素书，得来读罢卷还舒。
西湖柳下为君宅，东海云边是我庐。
千里江山常若此，一生心抱欲何如。
相思唯有加餐食，不暇逢人寄鲤鱼。
登览
林采（宋代）

二十四峰排玉苍，天开岩洞若堂堂。
坛星七点夜横斗，石佛三身时放光。
神护奎文常炳焕，仙遗丹灶久凄凉。
登临不见江村暮，归旗翩翩渡野航。
题包虎 其二
张矩（宋代）

日日红林饱血腴，尚将馀力咬枯株。高亭素壁黄昏后，疑有悲风落坐隅。
过密州次韵赵明叔、乔禹功
苏轼（宋代）

先生依旧广文贫，老守时遭醉尉嗔。汝辈何曾堪一笑，吾侪相对复三人。

黄鸡催晓凄凉曲，白发惊秋见在身。一别胶西旧朋友，扁舟归钓五湖春。
偈八首
释慧远（宋代）

天道亏盈，地道变盈，
鬼神害盈，人道恶盈。
和菊隐陈知县西庵有感
释道璨（宋代）

轻云卷雨过檐牙，杨柳池塘合乱蛙。
四壁月华春夜永，一年风物此时嘉。
诗当淡处工差退，心到平时语不夸。
睡眼醒来人不见，杏花散影满窗纱。
送长沙陈太守二首 其一
李白（唐代）

长沙陈太守，逸气凌青松。英主赐五马，本是天池龙。

湘水回九曲，衡山望五峰。荣君按节去，不及远相从。
三月晦日偶题
秦观（宋代）

节物相催各自新，痴心儿女挽留春。
芳菲歇去何须恨，夏木阴阴正可人。
忆王孙
汪元量（宋代）

长安不见使人愁。物换星移几度秋。一自佳人坠玉楼。莫淹留。远别秦城万里游。
高士谦所画烟竹
凌云翰（元代）

江上秋阴生暮寒，平林浑似老年看。九疑霭霭云深处，更得诗人眼界宽。
丙戍正月部兵赴南宁道中杂韵 其五
符锡（明代）

夜过黄丹驿，朝临白马屯。剑歌弥激烈，挥麈共谁论。
君益惠竹杖
吕南公（宋代）

衰来病众难推荡，日觉筋骸非壮长。百亩锄耘致苦辛，万端应接皆牵强。

稀曾起处钟漏尽，多是归时星月朗。满腹经纶一意閒，垦田头绪重新讲。

偶逢过客语文字，突兀破坏如梦想。太息诸书不救饥，几曾货利微能仿。

故人怜我晚愁瘁，委曲相宽三复两。卒岁尝分蔽骭衣，方春又赠扶身杖。

修飂一竹信瑰特，知自何山精产养。数节包絣鹤胫连，碎花黝纠彪皮爽。

提携宛胜冰玉滑，顿卓便同金石响。野老生看每问名，耕儿熟见仍私奖。

未谙黄钺端许制，久惯青藜饶俗状。灵寿杖坚负曳劳，朱藤饰伪功程枉。

何如得此清峭干，本与雪霜争气象。旧谷遗根未陆沉，末年遇主成真赏。

已将蜡屐作游伴，更共文簦为静党。测渡无忧石涧淹，助跳肯畏泥坑广。

时修疆畎便指画，自牧鸡豚谁放荡。差可攓蓬讯髑髅，岂徒辟野披榛莽。

倾危屡济功转积，安稳利征吾滥享。辄莫飞飞向葛陂，要当受侮敲原壤。

古人五十徇乡礼，我为困穷聊早上。画戟彤弓且勿思，苍颜荷筱西村丈。
刘元忠遗金橘
梅尧臣（宋代）

南方生美果，具体橘包微。
韩弹有轻薄，楚萍知是非。
甘香奉华俎，咀嚼破明玑。
欲换齑盐腹，盈匳忽我归。
书丹元子所示李太白真
苏轼（宋代）

天人几何同一沤，谪仙非谪乃其游，麾斥八极隘九州。
化为两鸟鸣相酬，一鸣一止三千秋。
开元有道为少留，縻之不可矧肯求！
西望太白横峨岷，眼高四海空无人；
大儿汾阳中令君，小儿天台坐忘真。
平生不识高将军，手污吾足乃敢瞋！
作诗一笑君应闻。
如梦令 其四
贺铸（宋代）

罗绮丛中初见。理鬓横波流转。半醉不胜情，帘影犹招歌扇。留恋。留恋。秋夜辞巢双燕。
失题
艾性夫（元代）

格磔声高午梦残，扊扅歌罢酒杯乾。
漫天飞去杨花乱，着雨归来燕子寒。
世味淡如和蜡嚼，春山好在带云看。
近来习性浑成懒，抄尽陶诗独倚阑。
友人惠酒殊佳用清光滑辣四字为韵以谢
冯时行（宋代）

先生饮至和，尺宅如鉴光。
余力暨酒醴，百瓮春朝阳。
洗我未墨暨，凌风龟鹤肠。
醉乡更饱历，歧路久已荒。
休吏闭斋阁，三盏通真梁。
到处百虑息，其俗如陶唐。
寄星子令柯季立
陈舜俞（宋代）

惯见江湖贱逐臣，去寻岩穴或相亲。
不知金马曾为客，犹得铜相肯借人。
夜夜水声随枕簟，时时林色上衣巾。
题诗半在山南寺，请戒岩僧扫隙尘。
水调歌头（和董弥大中秋）
朱敦儒（宋代）

偏赏中秋月，从古到如今。金风玉露相间，别做一般清。是处帘栊争卷，谁家管弦不动，乐世足欢情。莫指关山路，空使翠蛾颦。

水精盘，鲈鱼脍，点新橙。鹅黄酒暖，纤手传杯任频斟。须惜晓参横后，直到来年今夕，十二数亏盈。未必来年看，得似此回明。
生查子
向子諲（宋代）

近似月当怀，远似花藏雾。好是月明时，同醉花深处。

看花不自持，对月空相顾。愿学月频圆，莫作花飞去。
新春即事二首
胡寅（宋代）

恰赋春还柳，俄闻地出雷。
雨丝分织作，风籁急喧豗。
寂寂炉无火，欣欣瓮有醅。
临寒插羔袖，雪观亦悠哉。
四月旦大雨昼夜不止者两日微水一夕暴涨
张嵲（宋代）

山木绿阴暗，骇云当昼繁。
惊风乍掩冉，积雨连荒村。
映岫若银竹，泻涧如翻盆。
悬霤遂及旦，暗空还至昏。
长川怒方蓄，濁浪正崩奔。
暂见没岸草，已复侵山攀。
冲淑激远屿，聚沫旋林根。
劈箭摇定目，殷雷惊客魂。
俄吞众濑没，瀺灂成奫{上大下沦}。
波神信雄桀，灏漾方无垠。
傥不究其源，岂辨河渎尊。
朝盈暮已竭，暂满安足论。
明旦立沙尾，若带青沄沄。